Eku tal-każ tal-bieraħ li fih ix-xufier tal-Ministru Manwel Mallia spara tiri waqt inċident fuq il-karozza tal-Ministru.  Ix-xufier li hu wkoll kuntistabbli tal-pulizija ġie sospiż mid-doveri kollha tiegħu inkluż ta’ pulizija waqt li għaddeja inkjesta bil-maġistrat dwar il-każ. F’konferenza tal-aħbarijiet, il-Ministru Mallia ppreċiża li t-tiri sparati mix-xufier ma kinux fl-arja kif intqal fl-ewwel verżjoni uffiċjali tal-inċident. Fil-konferenza tal-aħbarijiet, il-Ministru tal-Intern, Emanuel Mallia ta d-dettalji tal-każ li involva l-karozza uffiċjali tiegħu u sparataturi mix-xufier tiegħu Paul Sheehen li bħala kuntistabbli huwa wkoll skorta tiegħu. Il-Ministru qal li fil-ħin tal-inċident huwa kien qed jattendi għal funzjoni uffiċjali fil-Kwartieri Ġenerali tal-Pulizija fil-Floriana. Dr Mallia qal li huwa infurmat li f’dak il-ħin ix-xufier tiegħu mar għand ommu fil-Gżira u kien hemmhekk li karozza bi pjanċi ta’ barra daħlet fil-karozza ministerjali li kienet ipparkjata. Ix-xufier segwa l-karozza sa tal-Qroqq li wara rriżulta li kienet misjuqa minn Skoċċiż ta’ 30 sena. Eventwalment il-karozza tal-Iskoċċiż ġiet interċettata mill-pulizija tar-Rapid Internvention Unit fil-mini ta’ Santa Venera. Il-Ministru kkonferma li s-sewwieq kellu livell ta’ alkoħol tliet darbiet aktar minn normal. Iċ-ċentru tal-aħbarijiet hu infurmat li għall-ewwel is-sewwieq, Stephen Smith irrifjuta li jagħmel it-test tal-alkoħol fl-Għassa ta’ San Ġiljan. Eventwalment għamel dan it-test fuq ordni tal-Maġistrat li qed tmexxi l-inkjesta ħames sigħat wara l-inċident. Dr Mallia qal li kif inhi l-proċedura bħala Ministru tal-Intern, iż-żewġ xufiera tiegħu huma membri tal-korp tal-pulizija u għaldaqstant ikunu armati meta jkunu skorta miegħu. Il-Ministru ddeskriva dan l-inċident bħala wieħed spjaċevoli, waqt li qal li hija ħasra li xi wħud qed jipprovaw jagħtu bixra politika lil dan l-inċident.